## Program pomoćničkog ispita za zanimanje automehaničar

### NN 12/2010 (25.1.2010.), Program pomoćničkog ispita za zanimanje automehaničar

MINISTARSTVO GOSPODARSTVA, RADA I PODUZETNIŠTVA

254

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

AUTOMEHANIČAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja automehaničar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje automehaničar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Uređenje motora (Otto ili Diesel) | Utvrditi greške i smetnje pri radu te navesti razloge koji ukazuju na potrebu uređenja motora.  Izabrati alate, izvesti postupak demontaže motora, utvrditi ispravnost dijelova, provesti zamjenu neispravnih dijelova, izvršiti montažu. Izvršiti kontrolu rada motora. |
| Uređenje sustava za paljenje i ubrizgavanje kod Ottovih motora | Ispitati učinkovitost sustava i ispravnost dijelova sustava.  Utvrditi uzrok eventualne neispravnosti, provesti zamjenu neispravnih dijelova i izvršiti moguća podešavanja u sustavu.  Izvršiti kontrolu i ispitivanje rada sustava nakon popravka. |
| Uređenje sustava za ubrizgavanje  kod Dieselovih motora | Ispitati ispravnost dijelova sustava, utvrditi uzrok eventualne neispravnosti, provesti zamjenu neispravnih dijelova i izvršiti moguća podešavanja u sustavu.  Izvršiti kontrolu i ispitivanje rada sustava nakon popravka. |
| Ispitivanje ispušnih plinova | Izabrati uređaje, alate i postupke za ispitivanje sastava ispušnih plinova.  Utvrditi odstupanja od zakonom propisanih granica, objasniti moguće razloge odstupanju te izvršiti potrebna ispitivanja u cilju pronalaženja uzroka lošem sastavu ispušnih plinova.  Izvršiti potrebne popravke/izmjene.  Koristiti analizator ispušnih plinova |
| Uređenje transmisije | Ispitati funkcionalnost sustava, ispitati ispravnost dijelova transmisije te utvrditi uzrok eventualne neispravnosti.  Izabrati alate, izvesti postupak demontaže, zamjene i montaže ili podešavanja dijelova transmisije.  Izvršiti ispitivanje nakon popravka. |
| Generalno uređenje upravljačkog sustava vozila | Ispitati ispravnost (učinkovitost) upravljačkog sustava, ispitati dijelove sustava te utvrditi uzrok eventualne neispravnosti.  Izabrati alate, izvesti postupak podešavanja ili demontaže, zamjene i montaže neispravnih dijelova.  Ispitati funkcionalnost sustava nakon popravka. |
| Uređenje ovjesa vozila i podešavanje geometrije kotača | Ispitati ispravnost (učinkovitost) sustava i njegovih dijelova te utvrditi uzrok eventualne neispravnosti.  Izabrati alate, izvršiti podešavanja i zamjenu neispravnih dijelova.  Ispitati ispravnost (učinkovitost) sustava nakon popravka. |
| Generalno uređenje sustava za kočenje vozila | Ispitati ispravnost dijelova sustava kočenja te utvrditi neispravnosti.  Izabrati alate te izvesti postupak zamjene neispravnih dijelova.  Izvršiti potrebna podešavanja.  Ispitati ispravnost sustava za kočenje nakon popravka. |
| Redovni servis cestovnog vozila | Provesti ispitivanje dijelova cestovnog vozila prema kontrolnoj listi.  Utvrditi tehničke neispravnosti vozila te izvršiti potrebne zamjene ili podešavanja dijelova.  Ispuniti knjigu održavanja vozila (servisnu knjigu). |
| Uređenje glave motora | Navesti razloge koji ukazuju na potrebu uređenja glave motora.  Izvršiti potrebna ispitivanja, utvrditi uzroke neispravnosti, izvršiti demontažu glave motora te zamijeniti/urediti neispravne dijelove.  Objasniti da li je potrebna strojna obrada glave motora i izvršiti montažu glave motora.  Izvršiti ispitivanje rada motora nakon popravka. |
| Održavanje i uređenje klima uređaja | Ispitati ispravnost klima uređaja, izvršiti potrebna ispitivanja i utvrditi uzroke eventualne neispravnosti.  Zamijeniti potrebne dijelove, napuniti klima uređaj plinom i uljem, nadopuniti klima sustav plinom i uljem te dezinficirati klima sustav (sondom pod pritiskom). |
| Ispitivanje elektronički upravljanih sustava na vozilu: ABS, ASR (svi osim paljenja i ubrizgavanja) | Ispitati učinkovitost sustava i ispravnosti njegovih dijelova.  Utvrditi uzrok neispravnosti, provesti zamjenu neispravnih dijelova te izvršiti moguća podešavanja u sustavu.  Izvršiti kontrolu i ispitivanje rada sustava nakon popravka. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Servisiranje vozila | Izvršiti servis određenog vozila i pripremu za tehnički pregled koristeći pri tom servisnu knjižicu. |
| Ispitivanje i popravak sustava za podmazivanje motora:  – izmjena ulja i filtra ulja  – izmjena uljne pumpe | Provesti zamjenu motornog ulja na vozilu pridržavajući se svih pravila struke i propisa o zaštiti okoliša.  Provesti zamjenu uljne pumpe na vozilu i potom provjeriti ispravnosti izvršenog popravka. |
| Ispitivanje i popravak sustava za hlađenje motora:  – izmjena termostata  – kontrola i zamjena rashladne tekućine  – izmjena pumpe  – zamjena hladnjaka | Izabrati uređaje, alate i postupke za ispitivanje ispravnosti dijelova sustava hlađenja.  Objasniti potrebne radove za uklanjanje nepravilnosti te izvršiti navedene radove.  Ispitati ispravnost sustava (dijela) nakon popravka. |
| Ispitivanje i popravak glave motora:  – ispitivanje propusnosti cilindra  – priprema glave za strojnu obradu  – uređenje sjedišta ventila i ventila  – podešavanje zračnosti ventila  – zamjena opruga ventila  – zamjena brtve glave motora | Objasniti indikacije koje upućuju na potrebu uređenja glave motora.  Izabrati uređaje, alate i postupke za demontažu/montažu dijelova.  Objasniti postupke koje je potrebno izvršiti kako bi se uklonile nepravilnosti te ih provesti.  Ispitati ispravnost dijelova nakon popravka. |
| Zamjena zupčastog remena | Objasniti razloge koji ukazuju na potrebu za izmjenom zupčastog remena.  Izabrati alat i postupke za demontažu/montažu pojedinih dijelova.  Ispitati učinkovitost učinjene radne probe. |
| Ispitivanje i popravak klipnog mehanizma:  – ispitivanje kompresije  – zamjena letećeg ležaja  – demontaža/montaža klipa i klipnih prstenova  – zamjena brtvenog prstena radilice | Objasniti indikacije koje upućuju na potrebu za uređenjem dijelova klipnog mehanizma.  Izabrati uređaje, alate i postupke za demontažu/montažu dijelova.  Objasniti postupke koji su potrebni da bi se uklonile nepravilnosti.  Izvršiti navedene radove.  Ispitati ispravnost dijelova nakon popravka. |
| Ispitivanje i popravak sustava za dovod goriva:  – ispitivanje tlaka goriva u sustavu  – ispitivanje pumpe goriva (otto)  – ispitivanje brizgaljki  – ispitivanje i zamjena cijevi za gorivo  – ispitivanje regulatora tlaka goriva  – ispitivanje senzora tlaka goriva  – zamjena pumpe goriva (diesel) | Izabrati uređaje, alate i postupke za ispitivanje ispravnosti sustava za dovod goriva.  Navesti i objasniti postupke koji su potrebni kako bi se uklonile nepravilnosti te ih provesti.  Ispitati ispravnost sustava za dovod goriva nakon popravka. |
| Ispitivanje i popravak sustava za paljenje (otto motor):  – ispitivanje i zamjena svjećica  – ispitivanje visokonaponskih vodiča  – ispitivanje senzora (broj okr./položaja klipa) u sustavu paljenja  – podešavanje kuta paljenja (na vozilima bez elektronskog paljenja)  – traženje greške osciloskopom | Izabrati uređaje, alate i postupke za ispitivanje ispravnosti dijelova sustava za paljenje.  Objasniti i provesti postupke koji će ukloniti uočene nepravilnosti.  Ispitati ispravnost sustava nakon popravka. |
| Ispitivanje ispušnih plinova:  – EKO-test na otto motoru  – EKO-test na diesel motoru  – ispitivanje lambda sonde | Izabrati uređaje, alate i postupke za ispitivanje sastava ispušnih plinova.  Utvrditi odstupanja od zakonom propisanih granica te objasniti moguće razloge odstupanju.  Koristiti analizator ispušnih plinova.  Izabrati uređaj, izvršiti ispitivanje i objasniti što se iz ispitivanja može zaključiti. |
| Ispitivanje električnih uređaja:  – ispitivanje, zamjena/punjenje  – izgradnja/ugradnja akumulatora  – ispitivanje, montaža, demontaža i zamjena alternatora  – ispitivanje, ugradnja, izgradnja i  zamjena elektropokretača  – ispitivanje, ugradnja i zamjena rasvjetnih tijela  – ispitivanje, izgradnja i ugradnja  grijača | Izabrati postupak, alate i uređaje za ispitivanje ispravnosti električnih dijelova koji utječu na tehničku ispravnost vozila.  Objasniti postupak provjere ispravnosti i ugradnje pojedinih električnih uređaja te izvršiti potrebne postupke.  Provjeriti ispravnost ugrađenih uređaja. |
| Ispitivanje i popravak dijelova transmisije:  – izmjena seta kvačila  – podešavanje praznog hoda spojke  – zamjena čeličnog užeta spojke  – izmjena hidr. tekućine u sustavu hidrauličkog uključivanja spojke  – zamjena ulja u mjenjaču  – zamjena manđeta na poluvratilima  – zamjena brtvenih prstena sa  ležajem na mostu diferencijala  – zamjena ulja u diferencijalu  – zamjena homokinetičkog zgloba | Izabrati uređaje, alate i postupke za ispitivanje ispravnosti dijela transmisije.  Navesti, objasniti i provesti postupke koji će ukloniti nepravilnosti.  Ispitati ispravnost dijela nakon popravka. |
| Ispitivanje i popravak kotača:  – balansiranje kotača  – zamjena ležaja kotača  – ispitivanje geometrije kotača | Demontirati i montirati kotač na vozilo te ispitati uravnoteženost i uravnotežiti kotač.  Utvrditi neispravnost ležaja kotača, izabrati alat i postupke za izmjenu ležaja te ispitati učinkovitost učinjenog popravka.  Ispitati i podesiti trag, nagib i zatur kotača. |
| Ispitivanje i popravak upravljačkog sustava:  – zamjena manđeta na letvi volana  – zamjena spona i krajnika na letvi volana  – zamjena ulja servoupravljača  – zamjena pumpe servoupravljača | Izabrati uređaje, alate i postupke za ispitivanje ispravnosti dijelova upravljačkog sustava.  Objasniti potrebne radove, izvršiti popravak te ispitati ispravnost sustava (dijela) nakon popravka. |
| Ispitivanje i popravak sustava za kočenje:  − zamjena disk pločica i kontrola diska  − zamjena kočionih cilindara  − zamjena crijeva kočionog sustava  − zamjena kočione tekućine i odzračivanjem sustava  − zamjena glavnog kočionog cilindra  − podešavanje i čišćenje bubanj kočnica  − zamjena/podešavanje čeličnog užeta ručne kočnice | Izabrati uređaje, alate i postupke za ispitivanje ispravnosti dijelova sustava za kočenje, objasniti potrebne radove, izvršiti popravak.  Ispitati ispravnost sustava (dijela) nakon popravka. |
| Ispitivanje i popravak dijelova ovjesa:  − zamjena opruga ovjesa  − zamjena amortizera  − zamjena nosača amortizera  − zamjena kugle na daljnjim vilicama  − zamjena selen-blokova  − zamjena oscilirajućih ramena  − zamjena nosača stabilizatora | Izabrati uređaje, alate i postupke za ispitivanje ispravnosti dijelova ovjesa.  Navesti i objasniti postupke popravka, izvršiti popravak te ispitati ispravnost sustava (dijela) nakon popravka. |
| Ispitivanje i popravak ispušnog sustava:  − zamjena ispušne grane  − zamjena katalizatora  − zamjena nosača ispušnog sustava  − zamjena ispušnog lonca  − zamjena lambda sonde | Izabrati uređaje, alate i postupke za ispitivanje ispravnosti dijelova ispušnog sustava.  Navesti i objasniti propisane postupke, te izvršiti popravak. Ispitati ispravnost sustava (dijela) nakon popravka. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju automehaničar.

|  |  |
| --- | --- |
| Nastavna područja | Očekivani ishodi učenja |
| Stručni račun | Koristiti osnovne računske operacije za rješavanje praktičnih primjera iz struke:  – izračunati površinu i opseg osnovnih geometrijskih likova,  – preračunati mjerne jedinice koje se pojavljuju u struci,  – riješiti matematičke zadatke vezane za stvarne situacije u radu automehaničara (omjeri miješanja tekućina, jedinična cijena pakiranja, planirano vrijeme popravka, izračun zarade, popusta, troškova i sl.). |
| Osnove materijala | Navesti i objasniti osnovna svojstva, primjenu, postupke obrade, rukovanja i skladištenja najvažnijih tehničkih materijala koji se pojavljuju u automobilskoj industriji.  Prepoznati različite materijale na primjerima (ljevovi, čelici, aluminijske legure, legure ostalih obojenih materijala, nemetale, sinterirane materijale te goriva i maziva). |
| Tehnologija obrade i montaže | Očitati izmjere duljina i kutova te navesti odstupanja od nazivne mjere. Identificirati i opisati postupke ručne obrade.  Razlikovati i navesti postupke zavarivanja (plinsko, REL, MIG- MAG i elektrootporno), lemljenja i lijepljenja.  Navesti i identificirati postupke strojne obrade odvajanjem čestica, lijevanjem, zatim obrade kovanjem i prešanjem te toplinske obrade.  Objasniti otpornost materijala prema koroziji te navesti i opisati postupke površinske zaštite |
| Tehničko crtanje | Skicirati jednostavan tehnički crtež i koristiti se osnovnim crtaćim priborom.  Prepoznati i primijeniti pravila i standarde potrebne za čitanje i izradu tehničkih i simboličkih crteža. |
| Osnove računalstva | Koristiti internet (za pronalaženje potrebnih informacija o vozilu, dijelovima, dobavljačima, srodnim servisima, akcijama i sl.).  Koristiti se elektronskom poštom (komunikacija sa strankama, dobavljačima i servisnom podrškom).  Napisati jednostavnu ponudu ili dopis u tekstprocesoru ili tabličnim kalkulacijama.  Upisati i koristiti servisne podatke u korisnički program za autoservise.  Koristiti štampač te prepoznati i navesti dijelove osnovne konfiguracije računala. |
| Osnove tehničke mehanike | Prepoznati i dati primjer za osnovne fizikalne veličine i jedinice u mehanici (sila, moment, sustav sila, veza i njihovih reakcija, rad, energija i snaga).  Objasniti i dati primjer za trenje klizanja i trenje valjanja, prepoznati vrstu opterećenja i naprezanja na primjerima iz autostruke, zatim prepoznati vrstu gibanja kod praktičnih primjera te riješiti jednostavne zadatke na primjerima iz autostruke. |
| Elementi strojeva | Prepoznati i klasificirati elemente strojeva koji se koriste u vozilima. Objasniti potrebu za uvođenjem standarda u izradi elemenata strojeva (vijci, matice, klinovi, zatici, svornjaci i ležajevi).  Prepoznati vrste tolerancija i dosjeda.  Navesti i prepoznati vrste ležajeva, zatim objasniti svojstva i navesti primjere primjene ležajeva u automobilima te navesti pravila ugradnje i servisiranja ležajeva.  Navesti vrste i svojstva prijenosa kružnog gibanja (zupčanici, remenje, remenice, lančanici i lanci). |
| Osnove automatizacije | Objasniti razliku između upravljanja i regulacije, zatim prepoznati pneumatske elemente i sklopove, objasniti princip rada dijelova regulacijskih i upravljačkih krugova u vozilu te opisati simbolima prikazane jednostavne pneumatske i hidrauličke sustave. |
| Osnove strojeva i uređaja | Prepoznati principe rada te navesti pravila održavanja i servisiranja strojeva i uređaja koji se pojavljuju u automehaničarskoj radionici. |
| Osnove elektrotehnike | Prepoznati i dati primjer (na vozilu) osnovnih fizikalnih veličina i jedinica u elektrotehnici.  Navesti iznose el. veličina za pojedine el. dijelove u vozilu koristeći ispravnu mjernu jedinicu (npr. napon akumulatora, napon na svjećici itd.).  Koristiti se električnim shemama za sustave paljenja i ubrizgavanja.  Objasniti uzročno-posljedične veze napona, otpora i jakosti u strujnom krugu te objasniti značenje mase vozila i značenje kratkog spoja. |
| Četverotaktni Otto motor | Opisati princip rada četverotaktnog Otto motora.  Navesti zadatak svakog dijela/sustava motora te objasniti moguće posljedice neispravnosti pojedinog dijela/sustava motora.  Objasniti uzročno posljedične veze između snage, potrošnje goriva i sastava ispušnih plinova te navesti sastav goriva i ispušnih plinova.  Navesti pravila struke u održavanju i servisiranju Otto motora. |
| Dvotaktni Otto motor | Opisati princip rada dvotaktnog Otto motora.  Navesti zadatak svakog dijela/sustava motora te objasniti moguće posljedice neispravnosti pojedinog dijela/sustava motora.  Objasniti uzročno posljedične veze između snage, potrošnje goriva i sastava ispušnih plinova te navesti sastav goriva i ispušnih plinova.  Navesti pravila struke u servisiranju dvotaktnog Otto motora. |
| Diesel motor i motori s prisilnim punjenjem cilindra | Opisati princip rada Diesel motora.  Navesti zadatak svakog dijela/sustava motora te objasniti moguće posljedice neispravnosti pojedinog dijela/sustava.  Objasniti uzročno posljedične veze u funkciji pojedinih dijelova motora.  Navesti sastav goriva i sastav ispušnih plinova.  Navesti pravila struke u servisiranju Diesel motora.  Nabrojiti različite vrste punjača, opisati njihove osobitosti te pravila njihova održavanja. |
| Električni uređaji | Objasniti zadatak svih električnih dijelova u vozilu kao i moguće posljedice neispravnosti pojedinog dijela.  Opisati postupke ispitivanja ispravnosti pojedinih el. uređaja u vozilu.  Navesti pravila održavanja i kriterije ispravnosti električnih uređaja. |
| Transmisija | Opisati tijek prijenosa okretnog momenta od motora do kotača.  Nabrojiti sve moguće dijelove u sustavu transmisije te navesti i objasniti zadatak svakog pojedinog dijela koji sudjeluje u prijenosu momenta na kotače.  Opisati i objasniti moguću posljedicu neispravnosti pojedinog dijela transmisije.  Navesti servisna pravila u održavanju dijelova transmisije.  Prepoznati različite izvedbe sustava i dijelova transmisije na vozilima i opisati njihove karakteristike. |
| Vozni sklop vozila | Prepoznati različite izvedbe kotača (naplataka i pneumatika), ovjesa kotača i sustava upravljanja vozilom.  Navesti osobitosti različitih izvedbi.  Objasniti zadatak svih elemenata ovjesa i upravljačkog mehanizma i njihov utjecaj na ponašanje vozila.  Objasniti utjecaj geometrije kotača na ponašanje vozila u vožnji.  Opisati postupke ispitivanja ispravnosti sustava i njegovih dijelova.  Iskazati pravila održavanja voznog sklopa. |
| Kočni uređaji | Objasniti princip kočenja, navesti vrste kočnica, prepoznati dijelove mehaničkog, hidrauličkog i pneumatskog sustava kočenja, navesti zadatak dijelova u sustavu kočenja, zatim servisna pravila i intervale u održavanju sustava kočenja te kriterije ispravnosti za kočione sustave različitih vrsta vozila |
| Opskrba električnom energijom | Objasniti važnost pridržavanja propisa u rukovanju električnim uređajima, zatim prepoznati opasnosti te navesti zaštitu od ozljeđivanja električnom energijom.  Iskazati propise o atestiranju i održavanju električnih priključaka i uređaja. |
| Karoserije | Prepoznati osnovne dijelove karoserije i razlikovati različite izvedbe karoserije.  Navesti materijale koji se koriste za izradu karoserija i alate, zatim materijale i postupke koji se koriste u održavanju karoserije.  Navesti servisna pravila o zaštiti karoserije tijekom boravka vozila u radionici kao i zaštiti karoserije od utjecaja atmosferilija. |
| Osnove tehnike ispitivanja i mjerenja | Prepoznati mjerne uređaje koji se koriste u automehanici te povezati vrstu uređaja i način mjerenja.  Imenovati mjerne jedinice i fizikalne veličine koje se mjere u održavanju cestovnih vozila.  Usporediti rezultate mjerenja s propisanim veličinama. |
| Zaštita okoliša | Navesti pravila o odlaganju različitih štetnih otpadnih materijala i dijelova te propise o štetnim ispušnim plinovima.  Navesti svojstva štetnih ispušnih plinova i objasniti njihov utjecaj na ljude i okoliš.  Prepoznati servisnu opremu i uređaje za zaštitu okoliša. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema radne i tehničko-tehnološke dokumentacije | 0 – 10 |  |
| Priprema radnog mjesta i urednost | 0 – 5 |  |
| Izbor postupaka, pribora, alata i uređaja na osnovi tehničke dokumentacije | 0 – 10 |  |
| Izvođenje postupaka točnim redoslijedom | 0 – 15 |  |
| Način rukovanja alatima i priborom | 0 – 15 |  |
| Racionalnost u trošenju materijala, energije i vremena za izradu | 0 – 5 |  |
| Korištenje tehničko-tehnološke dokumentacije | 0 – 10 |  |
| Mjerenja i ispitivanja gotovih uradaka | 0 – 10 |  |
| Mjere zaštite na radu | 0 – 10 |  |
| Obrazloženje odabira izvršenog postupka i usporedba stanja prije i poslije popravka | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-13

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-254